നിന്നോട് പറയേണ്ട ആവശ്യമില്ലെടീ , പെണ്ണായതുകൊണ്ടാണ് അല്ലെങ്കില് ചുവരില് നിന്ന് വടിച്ചെടുക്കേണ്ടി വരും വനിതാ ഡോക്ടര്ക്കെതിരെ ഭീഷണിയുമായി ഫോര്ട്ട് ആശുപത്രിയിലെ ആക്രമികള് തിരുവനന്തപുരം: ഫോര്ട്ട് ആശുപത്രിയില് വനിതാ ഡോക്ടറെ ആക്രമിച്ച സംഘം സ്ഥിരം ശല്യക്കാരാണെന്ന് ആക്രമണത്തിനിരയായ ഡോക്ടര് മാലു മുരളി. ഇവരില് ഒരാള് കൈയ്ക്ക് മുറിവ് പറ്റി ഇടക്കിടെ വരാറുളള ആളാണെന്നും ഇയാള് ഒപ്പം ഒരാളെയും കൂട്ടി കഴുത്തിന് പിന്നില് മുറിവുണ്ടെന്ന് പറഞ്ഞ് വന്നതായും ഡോക്ടര് മാലു മുരളി പറയുന്നു. രക്തസ്രാവത്തിന്റെ ലക്ഷണമൊന്നും കാണാത്തതിനാല് കാര്യം ചോദിച്ചതോടെയാണ് ആക്രമണം നടത്തിയത്. നിന്നോട് പറയേണ്ട ആവശ്യമില്ലെടീ എന്നും പെണ്ണായതുകൊണ്ടാണ് അല്ലെങ്കില് ചുവരില് നിന്ന് വടിച്ചെടുക്കേണ്ടി വരും എന്നും ഭീഷണിപ്പെടുത്തിയതായും മര്ദ്ദിച്ച ശേഷം വസ്ത്രം വലിച്ചുകീറിയതായുമാണ് ഡോക്ടര് പറയുന്നത്. ഇവയെല്ലാം പുറത്തുവന്ന ദൃശ്യങ്ങളിലുണ്ട്. മണക്കാട് കരിമഠം കോളനി സ്വദേശി റഷീദ്, വളളക്കടവ് സ്വദേശി റഫീഖ് എന്നിവരാണ് വ്യാഴാഴ്ച അര്ദ്ധ രാത്രിയോടെ ഫോര്ട്ട് ആശുപത്രിയില് ചികിത്സ തേടിയെത്തിയ ശേഷം ഡോക്ടറെയും സെക്യൂരിറ്റി ജീവനക്കാരന് സുഭാഷ് എന്നിവരെയും ആക്രമിച്ചത്. തുടര്ന്ന് മറ്റ് ആശുപത്രി ജീവനക്കാരെയും ഇവര് അസഭ്യം പറഞ്ഞു. ആശുപത്രിയിലെ ഐ.വി സ്റ്റാന്റെടുത്ത് ആക്രമിക്കാനും ശ്രമിച്ചു. ഇവര്ക്ക് മദ്യത്തിന്റെ മണമില്ലായിരുന്നു. എന്നാല് മറ്റെന്തെങ്കിലും ലഹരി ഉപയോഗിച്ചതായാണ് ഡോക്ടറും ആശുപത്രിയിലുണ്ടായിരുന്നവരും സംശയിക്കുന്നത്. കഴിഞ്ഞ ഒന്നര മാസത്തിനിടെ ഇത്തരം നിരവധി സംഭവങ്ങള് ഉണ്ടായതായും ആശുപത്രിയില് സമാധാനത്തോെടെ ജോലി ചെയ്യാന് അന്തരീക്ഷം ഒരുക്കണമെന്നുമാണ് ഡോക്ര് മാലു ആവശ്യപ്പെടുന്നത്.